Forsi għax xellugi, forsi għax omosesswali, forsi għax kont dak kollu li mhux suppost li kont fi Spanja Frankista. Jekk immut ħalluli l-gallarija miftuħa. It-tfajjel qiegħed jiekol il-larinġ. (Qed narah mill-gallarija.) Il-ħassad qed jaħsad il-qamħ. (Nisimgħu mill-gallarija.) Jekk immut, ħalluli l-gallarija miftuħa. Si muero, dejad el balcon abierto. El nino come naranjas. (Desde mi balcon lo veo.) El segador siega el trigo. (Desde mi balcon lo siento.) !Si muero, dejad el balcon abierto! **** Omaġġ lil Lorca Ħallulu l-gallarija miftuħa lil sieħbi Federico. Ħallulu l-gallarija miftuħa ħa jara t-tifel jiekol il-larinġa il-ħassad jaħsad il-qamħ. Ħallulu l-gallarija miftuħa lil sieħbi Federico. Il-mewt qed tistennieh fit-triq għal Cordoba. U moħħu sensiela ġarar ta' kittari u kamelji ta' ramel u demm ta' siġar taż-żebbuġ ta' ninas u cante jondo ta' żingari, funtani w nixxigħat. Ħallulu l-gallarija miftuħa lil sieħbi Federico. Għalih kull għanja hija s-sikta ta' l-imħabba, kull kewkba s-sikta taż-żmien, kull tnehida s-sikta tat-twerżiqa. Ħallulu l-gallarija miftuħa lil sieħbi Federico. Aj, l-amar kiebi tal-Kmandant Valdez Guzman. Aj, is-siegħa taż-żerniq. Aj, dak il-kum ħdejn Fuente Grande f'Awissu '36. Fiċ-ċimiterji fil-knejjes fil-ktietel fl-armarji fittxewh u ma sabuhx - qatt ma sabuh (No. No me encontraron). U hu dejjem magħna, żiemel abjad fl-għoljiet t'Andalusija qamar iswed fuq l-ilmijiet tal- Guadalquivir. Ħallulu l-gallarija miftuħa lil sieħbi Federico, ħalli jimraħ pinnur ħieles raddiena duende tarmi n-nirien. Ħallulu l-gallarija miftuħa lil sieħbi Federico. Victor Fenech **** Lill-poeta u drammaturgu li tant ħabbejt u ħdimt fuqu f'żgħożiti, illum is-sebgħin anniversarju mill-qtil tiegħu.
19 t'Awwissu 1936